Ministrul Economiei, Antreprenoriatului şi Turismului, Ştefan Radu Oprea a anunţat că, joi, Comisia Europeană a aprobat cererea României de a avea Programul Start Up Nation, ediţia a patra.
El a adăugat că va exista o primă întâlnire cu antreprenorii, într-un comitet tehnic, în cadrul ministerului.
"Am primit de la colegul meu Adi Câciu (ministrul Investiţiilor şi Proiectelor Europene - n.r.) o veste extraordinară ieri, că a fost aprobată de către Comisia Europeană cererea noastră de a avea un Start Up Nation pe fonduri europene anul acesta. 400 de milioane euro, adică facem acea schemă, acel program cunoscut pe bani europeni, anul acesta", a declarat Ştefan Radu Oprea, la Digi 24.
Întrebat când începe perioada de aplicare, ministrul Economiei a răspuns: "Acum lucrăm la toţi paşii pe care îi mai avem de făcut şi vom anunţa într-un timp foarte scurt".
"Prima întâlnire o avem cu antreprenorii, într-un comitet tehnic, în cadrul ministerului. Punem la punct programul şi anunţăm toţi paşii. Anul acesta foarte repede se va putea aplica în Programul Start Up Nation, ediţia a patra, cu fonduri europene. Vor putea depune undeva la jumătatea lunii mai, ca să dăm şi termen", a completat ministrul.